text: Lystfisker druknet
  11 april 2010 kl. 15.23
  En 68-årig mand erklæret død, efter at en redningshelikopter fandt ham flydende i Horsens Fjord. Manden er tilsyneladende væltet i et par waders under en fisketur ved Borre Knob i Horsens Fjord.
    
  Manden var taget af sted med en veninde, der ventede på land, mens han stod på en sandrevle og fiskede iført et par waders.
   - På et tidspunkt skulle kvinden træde af på naturens vegne, og da hun kom tilbage, var manden forsvundet, siger vagtchef
  Svend Pedersen ved Sydøstjyllands Politi.
  En redningshelikopter fra flyvevåbnet blev tilkaldt, og fandt manden flydende i vandet. Han var forkommen, men blev i live
  bragt til Skejby Sygehus.
  - Desværre blev han her erklæret død uden at have genvundet bevidstheden, siger vagtchefen.
  Ifølge politiet er den druknede tilsyneladende væltet i sine waders, og da han ikke bar redningsvest, har tyngden fra
  vandet trukket ham under.
  